በኢትዮጵያ የሱዳን አምባሳደር  በዓባይ ጉዳይ ላይ የምንደራደረው ለራሳችን ጥቅም ስንል ነው  ሲሉ ተናገሩ
– በኢትዮጵያ የሱዳን አምባሳደር አብዱልራህማን ሲርሊክሃቲም ለጋዜጠኞች በሰጡት ጋዜጣዊ መግለጫ ሱዳን በዓባይ ወንዝ አጠቃቀም ላይ የምትደራደረው የምታገኘውን ጥቅም ታሳቢ በማድረግ በመሆኑ በተለይ ኢትዮጵያ፣ ሱዳን እና ግብጽ በጋራ የሚጠቀሙበት ሁኔታ እንዲፈጠር ትጥራለች ብለዋል፡፡አምባሳደሩ እንዳሉት በቅርቡ ሦስቱ ሀገራት በሚኒስትሮች ደረጃ በኢትዮጵያ የታላቁ ኢትዮጵያ ኤሌክትሪክ ኃይል ማመንጫ ግድብን በተመለከተ ዓለም አቀፉ የፓናል ቡድን ያቀረበው ኃሳብ በሚተገበርበት ዙሪያ ያደረጉት ውይይትም በጥሩ ሁኔታ መጠናቀቁ አንድ ስኬት ነው ብለዋል፡፡3ተኛው የኢትዮ-ሱዳን የጋራ ኮሚሽን ስብሰባ ላይ በሁለቱ ሃገራት መካከል የተፈረሙትን 14 ስምምነቶችን ወደ ተግባር ለማሸጋገር እና አፈጻጸማቸውን ለመከታተል የሚያስችል ሥርዓትን ለመዘርጋት በእንቅስቃሴ ላይ መሆናቸውንም አምባሳደሩ ገልጸዋል፡፡አምባሳደሩ በማከልም ህገ-ወጥ የሠዎች ዝውውርን ለመግታት ኢትዮጵያ እና ሱዳን በጋራ በተለይ በድንበር አካባቢ እየተሰራ ካለው በተጨማሪ፣ ጉዳዩ ዓለም አቀፋዊ ይዘትም ስላለው በሰፊው መስራትን ይጠይቃል ብለዋል፡፡ኢትዮጵያ እና ሱዳን በፖለቲካዊ፣ ማህበራዊ እና ኢኮኖሚያዊ  ያላቸውን ግንኙነት ይበልጥ ለማጠናከርም የተጀመረውን ዘርፈ ብዙ ልማት ለመደገፍ ሱዳን የበኩሏን ሁሉ እንደምታደርግ አምባሳደሩ ገልጸዋል፡፡